J. Rusnák, poslanec: (2001-12-07):
Navrhujem zvýšiť výdavky kapitoly Ministerstva školstva Slovenskej republiky v položke 20010 Obstaranie a technické zhodnotenie investičného majetku v správe vysokých škôl o 40 mil. Sk. Uvedená suma bude prevedená z položky 713002 Celoslovenský informačný systém GOVNET-KASROŠ. Výslednú sumu na položke 20010 upraviť na 277 509 tis. Sk a finančnú sumu v položke 713002 na sumu 704 400 tis. Sk. Uvedených 40 mil. Sk sa zároveň účelovo viaže na individuálny výdavok Ministerstva školstva Slovenskej republiky, a to na kúpu budovy firmy LINEAS, Budovateľská 14, Prešov, za účelom zvýšenia ubytovacích kapacít pre študentov Prešovskej univerzity. Krátke zdôvodnenie: Zvýšením kapitoly Ministerstva školstva Slovenskej republiky o 40 mil. Sk za účelom obstarania budovy sa vytvorí nová šesťstomiestna kapacita na ubytovanie študentov prešovských vysokých škôl. V súčasnosti je stav v ubytovaní vysokoškolákov v Prešove viac ako alarmujúci a na internátne ubytovanie čaká 2 000 študentov. Kúpou budovy bude možné problém ubytovania študentov riešiť ešte v roku 2002. V tomto prípade budú náklady na jedno lôžko predstavovať necelých 70 tis. Sk, čo je o desaťkrát nižší náklad ako v prípade novostavby. Zvýšenie je v súlade s programovým vyhlásením vlády, ktoré si kladie za cieľ zvýšiť počet ubytovacích kapacít na vysokých školách. Prosím vás, páni kolegovia, o podporu pri schvaľovaní. Ďalej mi dovoľte, aby som predložil ďalší pozmeňujúci návrh. 1. V § 11 ods. 3 písm. c) doplniť nasledujúci text: „a na účely financovania výstavby základných škôl pre rómske deti v Sečovciach a Košiciach do sumy 67 mil. Sk“. 2. V § 11 ods. 4 písm. j) doplniť nasledujúci text: „a na účely financovania výstavby základných škôl pre rómske deti v Sečovciach a Košiciach do sumy 67 mil. Sk“. 3. V nadväznosti na body 1, 2 navrhujem zvýšiť kapitálové výdavky v rozpočtovej kapitole Krajský úrad Košice pre rozpočtové organizácie o 67 mil. Sk a túto zmenu premietnuť vo všetkých prílohách k zákonu o štátnom rozpočte na rok 2002. Odôvodnenie: Projekt „Výstavba rómskych škôl v Košiciach a Sečovciach“ sa pripravuje v súlade s uznesením vlády Slovenskej republiky č. 821 z 27. septembra 1999 k „Stratégii riešenia problémov rómskej národnostnej menšiny“, kde prejavila vláda Slovenskej republiky snahu urýchlene a vecne riešiť dlhodobo pretrvávajúcu nepriaznivú situáciu rómskej národnostnej menšiny. Projekt sa týka školských a predškolských zariadení, ktoré sa nachádzajú na územiach s vysokou koncentráciou občanov rómskej národnostnej menšiny. V prípade Sečoviec ide o vybudovanie združenej školy, materskej, základnej a špeciálnej, ktorej súčasťou je aj stravovacie zariadenie. V základnej škole v mestskej časti Košice-Luník IX, ktorá je kapacitne preťažená, sa plánuje prístavba 18-triedneho pavilónu a telocvične. Zvýšenie kapacity na oboch základných školách vytvorí tiež predpoklady na absorpciu populačného rastu Rómov na územiach oboch škôl. Keďže problematika Rómov je jednou z prioritných oblastí Rozvojovej banky Rady Európy, banka poskytne zo selektívneho účtu Slovenskej republike dotáciu k úrokovej sadzbe. Predloženie projektu na schválenie Administratívnej rade Rozvojovej banky Rady Európy sa predpokladá v januári 2002. Takisto prosím o podporu tohto môjho druhého pozmeňujúceho návrhu. Ďakujem.